UDTALELSE FRA KOMMISSIONEN i henhold til EF-traktatens artikel 251, stk. 2, tredje afsnit, litra c), om Europa-Parlamentets ændringer til Rådets fælles holdning til forslag til EUROPA-PARLAMENTETS OG RÅDETS FORORDNING OM GRÆNSEOVERSKRIDENDE OVERFØRSLER AF GENETISK MODIFICEREDE ORGANISMER OM ÆNDRING AF KOMMISSIONENS FORSLAG i henhold til EF-traktatens artikel 250, stk. 2

1. BAGGRUND

Kommissionen forelagde den 18. februar 2002 ovennævnte forslag til en forordning baseret på artikel 175, stk. 1, for Parlamentet og Rådet.

Regionsudvalget afgav sin udtalelse den 16. maj 2002.

Det Europæiske Økonomiske og Sociale Udvalg afgav sin udtalelse den 17. juli 2002.

Europa-Parlamentet vedtog sin udtalelse ved førstebehandlingen den 24. september 2002.

Kommissionen accepterede nogle af Parlamentets ændringer. Den forelagde Rådet et ændret forslag den 16. oktober 2002 med disse ændringer indarbejdet.

Rådet vedtog enstemmigt sin fælles holdning den 4. marts 2003.

Den 4. juni 2003 vedtog Europa-Parlamentet ved andenbehandlingen otte ændringer til Rådets fælles holdning.

Denne udtalelse afspejler Kommissionens holdning til Europa-Parlamentets ændringer i henhold til EF-traktatens artikel 251, stk. 2, litra c).

2. FORMÅLET MED KOMMISSIONENS FORSLAG

Formålet med forslaget er at gennemføre de relevante bestemmelser i Cartagena-protokollen om biosikkerhed ved at fastlægge en fælles ordning for anmeldelse af og information om eksport til tredjelande af genetisk modificerede organismer (GMO'er). Denne ordning skal bidrage til at sikre et passende beskyttelsesniveau i forbindelse med sikker overførsel, håndtering og anvendelse af GMO'er, som kan have negative virkninger for bevaring og bæredygtig udnyttelse af den biologiske mangfoldighed, idet der også tages hensyn til sundhedsrisikoen for mennesker, og idet der fokuseres særligt på grænseoverskridende overførsler.

3. KOMMISSIONENS UDTALELSE OM PARLAMENTETS ÆNDRINGER

3.1. Resume af Kommissionens holdning

Kommissionen kan fuldt ud acceptere Europa-Parlamentets otte ændringer. Den finder, at denne kompromispakke, som ændringerne udgør, vil sætte Fællesskabet i stand til rettidigt at gennemføre sine forpligtelser i medfør af ratifikationen af Cartagena-protokollen om biosikkerhed.

3.2. Parlamentets ændringer ved andenbehandlingen

3.2.1. Accepterede ændringer

3.2.1.1. Ændring 19 (respektere den importerende parts regler)

I ændring 19 erkendes behovet for at respektere den importerende parts eller ikke-parts regler for biosikkerhed i overensstemmelse med protokollen. Dette falder i tråd med Kommissionens holdning ved talrige lejligheder i internationale fora, der er at respektere landes ret til selv at træffe et informeret valg med hensyn til GMO'er. Derfor kan Kommissionen acceptere ændring 19.

3.2.1.2. Ændring 21 og 22 (Forpligtelse til at afvente forudgående skriftligt tilsagn, inden der foretages eksport af GMO)

Ændring 21 og 22 pålægger en forpligtelse til at afvente forudgående skriftligt tilsagn, inden der foretages eksport af GMO. Kommissionen finder, at dette går videre end biosikkerhedsprotokollen. Denne er faktisk den eneste ændring fra pakken, som Kommissionen er lidt skeptisk over for. Da den imidlertid indgår i et samlet kompromis, kan Kommissionen tilslutte sig begge ændringer.

3.2.1.3. Ændring 24 til 26 (Forbedret adgang for offentligheden til oplysninger om grænseoverskridende overførsler af GMO'er)

Ændring 24 til 26 forbedrer offentlighedens adgang til oplysninger i forbindelse med grænseoverskridende overførsler af GMO'er, der falder i tråd med de overordnede regler for offentlighedens adgang til miljøoplysninger og med direktiv 2001/18/EF om udsætning i miljøet af genetisk modificerede organismer. Derfor kan Kommissionen acceptere ændring 24 til 26.

3.2.1.4. Ændring 20 (Undtagelse for humanlægemidler)

Ændring 20 sigter mod at tydeliggøre omfanget af undtagelser for humanlægemidler, der henhører under andre internationale aftaler, som Fællesskabet eller medlemsstaterne er part i, eller under organisationer, som EU og dens medlemsstater er parter i. Kompromisændringen kan accepteres.

3.2.1.5. Ændring 23 (Forbindelsen mellem stk. 1 og 3 i artikel 5 i den fælles holdning)

Ændring 23 sigter mod at tydeliggøre forbindelsen mellem de forskellige stykker i artikel 5 i den fælles holdning. Kommissionen udtrykker forbehold med hensyn til både stk. 1 og 3 i artikel 5 af politiske og tekniske grunde. Hvad derimod angår udformningens kvalitet, forbedrer Europa-Parlamentets ændring tekstens juridiske tydelighed og kan derfor accepteres.

4. KONKLUSION:

Kommissionen ændrer i medfør af EF-traktatens artikel 250, stk. 2, sit forslag som anført ovenfor.